大寒步至東坡贈巢三
作者：蘇軾
朝代：宋

paragraphs: 春雨如暗塵，春風吹倒人。
東坡數間屋，巢子誰與鄰。
空牀斂敗絮，破竈鬰生薪。
相對不言寒，哀哉知我貧。
我有一瓢酒，獨飲良不仁。
未能頳我頰，聊復濡子唇。
故人千鍾祿，馭吏醉吐茵。
那知我與子，坐作寒螿呻。
努力莫怨天，我爾皆天民。
行看花柳動，共享無邊春。